Það hefur væntanlega ekki farið fram hjá mörgum Akurnesingum að Útvarp Akranes var í loftinu um helgina . Útvarpað var að þessu sinni frá Skrúðgarðinum og vill Sundfélag Akraness koma á framfæri sérstöku þakklæti til Maríu Nolan eiganda kaffihússins fyrir aðstoðina og liðlegheit , en þessi nýja staðsetning útvarpsins lífgaði klárlega upp á útvarpið og festi það enn betur í sessi sem nauðsynlegan þátt í jólaundirbúningi Akurnesinga . Dagskráin var mjög glæsileg og greinilega mikið vandað til þáttagerðarinnar , enda telja aðstandendur að útvarpið hafi slegið í gegn . Vill Sundfélag Akraness þakka öllum sem komu að dagskrárgerð um helgina . „ Óli Palli og Óli Valur fá sérstakar þakkir enda ekki hægt að reka svona útvarp án aðkomu slíkra fagmanna og ljúflinga . Þá er ógetið fyrirtækja og stofnana á Akranesi og úr nágrannasveitarfélögum sem styrktu framtakið með auglýsingum , “ segir í tilkynningu frá sundfélaginu . Á myndinni er Tómas Guðmundsson , þáttastjórnandi í " Akranes síðdegis " á spjalli við Gísla S Einarsson bæjarstjóra .